ആര്യന് ഖാന്റെ ജാമ്യാപേക്ഷ പ്രത്യേക കോടതി ഇന്ന് വിധി പറയും മുംബൈ: നടന് ഷാരൂഖിന്റെ മകന് ആര്യന് ഖാന്റെ ജാമ്യാപേക്ഷ പ്രത്യേക എന്ഡിപിഎസ് കോടതി ഇന്ന് ഉച്ചയോടെ വിധി പറയും. നേരത്തെ ഈ 23ക്കാരനായ ആര്യന് ഖാന്റെ ജാമ്യാപേക്ഷയില് വാദം കേള്ക്കാന് കോടതി ഒക്ടോബര് 14 ന് തയാറായിരുന്നുവെങ്കിലും ദസറ ആഘോഷങ്ങളും നീണ്ട അവധികളും ചൂണ്ടിക്കാട്ടി ഒക്ടോബര് 20 വരെ ഉത്തരവ് നീട്ടിവെക്കുകയായിരുന്നു. ആര്യന് ഖാന്റെ ജാമ്യാപേക്ഷ കൂടാതെ, സുഹൃത്ത് അര്ബാസ് മര്ച്ചന്റും, മറ്റ് പ്രതികളുടെ ജാമ്യാപേക്ഷയും ഇന്ന് കോടതി പരിഗണിക്കും. ഈ മാസം മൂന്നാം തീയതി അറസ്റ്റിലായ ആര്യന് ഖാന് നിലവില് ആര്തര് റോഡ് ജയിലിലാണ്. കേസുമായി ബന്ധപ്പെട്ട് ഇതുവരെ 20 പേരെ നാര്ക്കോട്ടിക്സ് കണ്ട്രോള് ബ്യൂറോ അറസ്റ്റ് ചെയ്തു. ഇനി തെറ്റ് ചെയ്യില്ലെന്നും പാവങ്ങള്ക്ക് വേണ്ടി പ്രവര്ത്തിക്കുമെന്നും ജയിലില് നടന്ന കൗണ്സിലിങ്ങിനിടെ പറഞ്ഞതായി എന്സിബി ഉദ്യോഗസ്ഥര് വെളിപ്പെടുത്തിയിരുന്നു. ആര്യന് ഖാനില് നിന്ന് ലഹരി മരുന്ന് കണ്ടെടുക്കാത്ത സാഹചര്യം കൂടി പരിഗണിച്ച് ജാമ്യം നല്കണമെന്നാണ് രണ്ട് ദിനം നീണ്ടു നിന്ന വാദത്തിനിടെ ആര്യന്റെ അഭിഭാഷകന് ആവശ്യപ്പെട്ടത്. എന്നാല് വാട്സ് ആപ്പ് ചാറ്റുകളില് നിന്ന് അന്താരാഷ്ട്ര ലഹരി മരുന്ന് മാഫിയയുമായി ബന്ധമുണ്ടെന്ന തെളിവ് കിട്ടിയതായി എന്സിബിയും വാദിച്ചു.